Italienii au dezvăluit ultimele detalii despre George Pușcaș! Atacantul român s-a accidentat și a avut nevoie de operație
George Pușcaș (28 de ani) a suferit o accidentare destul de serioasă la jumătatea lunii aprilie.
Atacantul echipei naționale a avut nevoie de o intervenție chirurgicală la mână și a ratat ultimele partide disputate de Bari. S-a vehiculat inclusiv faptul că accidentarea lui Pușcaș ar putea pune în pericol prezența sa la EURO 2024.
George Pușcaș a revenit la antrenamente după operația suferită la mână
Totuși, se pare că atacantul român s-a refăcut. Italienii de la TuttoBari au anunțat că George Pușcaș a revenit parțial la antrenamentele echipei și ar putea fi inclus în lot la meciul cu Citadella.
Jurnaliștii din ”Cizmă” speră că George Pușcaș va continua parcursul avut în ultima perioadă și va reuși să o salveze pe Bari de la retrogradare. Deocamdată, Bari ocupă locul 18 în clasamentul din Serie B, poziție ce duce la retrogradarea directă.
”Este adevărat, evoluțiile lui George Pușcaș de până acum au fost sub așteptări. Când atacantul a ajuns la echipă la finalul perioadei de transferuri din ianuarie, i s-a oferit multă încredere. Mai mult, clubul a făcut un efort financiar pentru a-l convinge să vină. Totuși, atacantul român nu a reușit să se ridice la nivelul așteptărilor.
De multe ori, Pușcaș a avut prestații absolut slabe. În prima parte a perioadei petrecute la Bari, Pușcaș a părut aproape întotdeauna ieșit din formă și a avut dificultăți în a rezista pe teren 90 de minute. Cea mai slabă evoluție a fost în meciul cu Modena, când atacantul a fost înlocuit în minutul 45.
Totuși, chiar dacă atunci situația nu era deloc încântătoare, trebuie spus faptul că în ultimele meciuri de dinaintea accidentării, Pușcaș a arătat claritate și o precizie mai bună în fața porții. A marcat patru goluri până acum, iar două au fost marcate în ultimele două meciuri în care a jucat.
Atacantul a revenit parțial la antrenamentele echipei, iar abilitățile sale îi vor fi de mare folos lui Bari”, au scris cei de la TuttoBari.
Clasamentul din Serie B
Urmăriți SPORT.RO și pe Google News